Ulrike Prokop
Ulrike Prokop, f. 1945, tysk sociolog og kulturanalytiker, professor i Marburg, enke efter psykoanalytikeren Alfred Lorenzer. Ulrike Prokop studerede hos Theodor W. Adorno og Jürgen Habermas og udgav i 1971 Soziologie der Olympischen Spiele.
I Weiblicher Lebenszusammenhang (1976, da. Kvindelig livssammenhæng, 1978) påviste hun den moderne kvindeidentitets historiske udspring i den romantiske periodes kønsstruktur og fastholdt, at kvinders værdier og livsforventninger endnu er rettet mod familien.
Bogen blev en stærk tilskyndelse for dansk kvindeforskning til at vende interessen bort fra den politiske kritik af mandssamfundet og over mod kvinders kulturhistoriske indsats.

Die Illusion vom Großen Paar (1991) undersøger på ny det sene 1700-t.s kønsstruktur gennem en omfattende analyse af Goethes søster Cornelias livsforhold, som de fremgår af hendes dagbøger og breve.